Jānis Eichmanis

Jānis Eichmanis (dzimis 1942. gada 15. augustā Rīgā; miris 2022. gada 24. decembrī) bija latviešu diplomāts. Latvijas Republikas ārkārtējais un pilnvarotais vēstnieks Grieķijā (2003—2007), NATO (2006—2011) un Spānijā (2011—2015).CURRICULUM VITAE

 Dzīvesgājums 
Dzimis Rīgā 1942. gada 15. augustā, Otrā pasaules kara laikā kopā ar vecākiem devās bēgļu gaitās uz Vāciju, tad uz Kanādu. Studēja Toronto Universitātē bakalaura studiju programmā, tad līdz 1968. gadam Gvelfas Universitātes maģistra studiju programmā. Strādāja par pētnieku Kanādas Informācijas un Datu aizsardzības komisijā (1978—1980), tad Ontārio parlamenta Procedurālajā komisijā (1980—1983) un Likumdošanas pētījumu dienestā (1983—1988). Vēlāk bija Informācijas un Datu aizsardzības komisijas vecākais padomnieks (1988—1990), Stratēģiskās plānošanas un politikas attīstības departamenta vadītājs (1990—1993). Latviešu nacionālās apvienības Kanādā viceprezidents (1990—1993).

1992. gada decembrī Eichmanis kļuva par Latvijas Republikas Ārlietu ministrijas Amerikas departamenta direktoru, 1993. gada jūlijā par Valsts prezidenta Gunta Ulmaņa kancelejas vadītāju un ārlietu padomnieku. 1995. gadā viņš atgriezās Kanādā, kur turpināja strādāt par Stratēģiskās plānošanas un politikas attīstības departamenta vadītāju Informācijas un Datu aizsardzības komisijā (1995—1999).

1999. gada aprīlī Eichmani iecēla par Latvijas Republikas vēstniecības Vašingtonā padomnieku, 2002. gadā par vēstnieka vietnieku. 2003. gada oktobrī viņš kļuva par ārkārtējo un pilnvaroto vēstnieku Grieķijā, papildus uzņēmās arī nerezidējošā ārkārtējā un pilnvarotā vēstnieka pienākumus Kiprā, Bosnijā un Hercegovinā, 2006. gadā kļuva par Latvijas Republikas vēstnieku NATO, 2011. gadā darbojās Latvijas Republikas Ārlietu ministrijas politiskā direktora birojā. Savukārt no 2011. līdz 2015. gadam Eichmanis pildīja vēstnieka pienākumus Spānijā, kā arī bija nerezidējošais vēstnieks Andorā, pēc tam darbojās Ārlietu ministrijas Kvalifikācijas komisijā.

Miris 2022. gada 24. decembrī.Mūžībā devies bijušais vēstnieks Jānis Eichmanis lsm.lv 2022. gada 24. decembrī

 Apbalvojumi 
 Viestura ordenis, II šķira
 Atzinības krusts, II šķira

 Atsauces 

Kategorija:1942. gadā dzimušie
Kategorija:Rīgā dzimušie
Kategorija:2022. gadā mirušie
Kategorija:Kanādas latvieši
Kategorija:Latvijas vēstnieki Spānijā
Kategorija:Latvijas vēstnieki Grieķijā
Kategorija:Latvijas vēstnieki NATO